**Hjalmar Borgström**, født *Hjalmar Jensen* (født 23. mars 1864 i Kristiania, død 5. juli 1925 sammesteds) var en norsk komponist og musikkjournalist. Borgström var som komponist påvirket og inspirert av europeiske strømninger i en tid da de fleste andre norske komponister var nasjonalt orienterte. Hans forbilder var Ludwig van Beethoven, Richard Wagner og Richard Strauss. Størst betydning i samtiden fikk han med sin instrumentalmusikk som beskrev utenommusikalske ideer, tanker og følelser (programmusikk) i form av fem symfoniske dikt for orkester. Det symfoniske dikt *Hamlet* skrevet for orkester og klaver anføres ofte som å være et av hans to hovedverk. Det andre er *Tanken*, som er et helaftens orkesterverk.

Om navneskiftet og stavemåten
-----------------------------

Borgström tok i voksen alder sin svenske mors navn Borgström. Han skrev alltid sitt navn med den svenske ö.

Biografi
--------

Borgström var klaverelev av M. Ursin. Derefter studerte han i 1881-1883 fiolin, teori og komposisjon hos Johan Svendsen og senere, 1883-87, komposisjon hos Ludvig Mathias Lindeman. Samtidig ble han undervist i instrumentasjon av Ole Olsen. I årene 1887-89 studerte Borgström ved konservatoriet i Leipzig. Edvard Grieg skal i 1890 ha omtalt Borgström i rosende vendinger efter å ha hørt hans første symfoni. 

Hans kantate *Hvem er du med de tusene navne* (tekst av Bjørnstjerne Bjørnson) ble uroppført i Kristiania i 1889 med påfølgende anerkjennelse. Han mottok A.C. Houens legat i 1900, noe som muliggjorde videre utenlandsopphold. Han oppholdt seg frem til 1903 mest i Berlin, men reiste også i studieøyemed til Leipzig, London og Paris. I perioden 1903-1906 arbeidet han delvis som musikkommentator for ulike aviser før han ble fast ansatt som musikkritiker for avisen Verdens Gang i 1907 (frem til 1913). Fra 1913 var han musikkritiker i Aftenposten frem til sin død, 61 år gammel, i 1925.

Verker
------

Han komponerte to operaer og to symfonier, flere symfoniske dikt (bl. a. *Hamlet* og *Tanken*), en piano- og en fiolinkonsert, strykekvartetter og en klaverkvintett, fiolinsonater, pianostykker og sanger. *Hamlet* ble urfremført i Kristiania i 1903. Amalie Müller (som ikke må forveksles med Amalie Skram som i sitt første ekteskap het Amalie Müller) var solist under urfremførelsen av *Hamlet* og ble i 1904 Borgströms hustru. 

### Symfonier og konserter

* 2 symfonier (1890, 1912)
* Klaverkonsert (1910)
* Fiolinkonsert (1914)
* Klaverkvintett (1919)

### Symfoniske dikt

* *Hamlet* Opus 13 (1903)
* *Jesus i Getsemane* Opus 14 (1904)
* *John Gabriel Borkman* Opus 15 (1905)
* *De Dødes Natt* Opus 16 (1905)
* *Tanken* Opus 26 (1916)

### Operaer

Borgströms operaer var inspirert av Richard Wagner, og som Wagner skrev Borgström selv både musikk og libretto til sine operaer. Operaen *Thora paa Rimol* henter sin handling fra Snorres kongesagaer og historien om forholdet mellom Håkon Jarl og husfruen Thora på Rimol, og kampen mellom den hedenske jarlen og den kristne Olav Tryggvason som kulminerte med trellen Karks drap på Håkon Jarl i 995. Operaen *Fiskeren* henter sin handling fra norsk kystmiljø.

Operaen *Thora paa Rimol* ble komponert allerede i 1894, men ble ikke fremført før i 2002 i Melhus i Sør-Trøndelag fylke i anledning kommunens tusenårsjubileum. (Gården Rimol, som handlingen i operaen utspiller seg på, ligger i Melhus og var valgt som Tusenårssted for feiringen.) Initiativtager var en musikkinteressert pensjonert lærer, Sivert Fløttum. En semi-scenisk fremførelse av operaen ble vist på hovedscenen til Den Norske Opera & Ballett 22. november 2008. En CD-innspilling med Trondheim symfoniorkester ble spilt inn i 2001. – Operaen *Fiskeren* ble skrevet i 1900, men heller ikke den ble uroppført før i 2000 (konsertant versjon dirigert av Terje Boye Hansen). 

* *Thora paa Rimol* (opera i to akter) 1894 fg 2002
* *Der Fischer* (opera i tre akter) 1900 fg 2003

Referanser
----------

1. 1 2   Gemeinsame Normdatei, besøkt 6. mai 2014[Hentet fra Wikidata]
2. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
3. 1 2   Norsk biografisk leksikon, oppført som Oppr. Jensen, Norsk biografisk leksikon ID Hjalmar\_Borgstrøm, besøkt 9. oktober 2017[Hentet fra Wikidata]
4. 1 2   International Music Score Library Project, IMSLP-identifikator Category:Borgstrøm,\_Hjalmar, besøkt 9. oktober 2017[Hentet fra Wikidata]
5. ↑   Norsk biografisk leksikon, nbl.snl.no[Hentet fra Wikidata]

Eksterne lenker
---------------

* (no) Hjalmar Borgstrøm hos Sceneweb Rediger på Wikidata
* (en) Hjalmar Borgstrøm på Discogs Rediger på Wikidata

* (en) Hjalmar Borgstrøm på MusicBrainz Rediger på Wikidata
* (no) Om Borgström og stykket *Tanken* i musikktidsskriftet Ballade Arkivert 29. januar 2008 hos Wayback Machine.

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Nationalencyklopedin **·** Historisk befolkningsregister **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** MusicBrainz **·** Discogs
 |